Plan wohnjowoborneje potrjeby Hamorskeje gmejny předwidźi za přichodny čas najwšelakoriše inwesticije. Přiwšěm njejsu radźićeljo na swojim póndźelnym posedźenju dokument wobzamknyli.
Hamor (CK/SN). Jednotliwe wohnjowe wobory w gmejnje Hamor su tuchwilu „woprawdźe derje wuhotowane“. To płaći za techniku runje tak kaž za jězdźidła. Personelne wuhotowanje je „zasadnje rozumne“. Dnjowu hotowosć woborow pak docpěwaja jenož w kooperaciji z druhimi abo ze zawodowej woboru předewzaća LEAG. Ličba wužiwarjow dychanskich škitnych nastrojow je we wšitkich woborach přesnadna. Nimo toho wostanje wažne ćežišćo, dalši dorost wabić. Takle je nawoda hłowneho zarjada Arian Leffs předwčerawšim na posedźenju Hamorskeje gmejnskeje rady tuchwilne połoženje zjimał. Radźićeljo mějachu so z dalewjedźenjom plana wohnjowoborneje potrjeby w gmejnje zaběrać. Po diskusiji w zarjadniskim wuběrku pak dóstachu woni 15 stron wopřijacu kónčnu wersiju hakle na spočatku póndźelneho posedźenja předpołoženu. Při tym 14 přiłohow z dohromady 35 stronami ani připołoženych njebě.
szl_Latn szl_Latn